Ramaphosa skop teen ‘entstof-apartheid’Pres. Cyril Ramaphosa (Foto: PresidencyZA/Twitter) Pres. Cyril Ramaphosa sê in sy weeklikse nuusbrief dit sal op sogenaamde entstof-apartheid neerkom as die landsburgers van gevorderde en ryk lande veilig ingeënt word, terwyl miljoene in armer lande in die tou vir die entstof teen Covid-19 sterf. Suid-Afrika het, net soos Indië, ŉ voorstel by die Wêreldhandelsorganisasie (WHO) ingedien vir ŉ tydelike kwytskelding van sekere van die organisasie se handelsverwante bepalings oor intellektuele eiendomsregte (TRIPS). Die voorgestelde kwytskelding het ten doel om wyer toegang tot tegnologie te vergemaklik wat nodig is om entstowwe en medisyne te produseer en geniet tans die steun van meer as 100 lande. Maroela Media het vroeër berig dit sluit in die VSA wie se steun as geskiedkundig en ŉ monumentale oomblik in die stryd teen Covid-19 bestempel is. Ramaphosa het Maandag geskryf die kwytskelding is op hierdie tydstip broodnodig en bloot tydig om op ŉ “noodgeval” te reageer. “Dit is ŉ ongekende situasie. Dit vereis dat alle intellektuele eiendom, kennis, tegnologie en data met betrekking tot Covid-19-gesondheidstegnologie tot almal se beskikking moet wees.” (Foto: Andres Larravere/AFP) Die president sê voorts indien die internasionale gemeenskap werklik verbind is tot menseregte en die waardes van gelykheid en nie-diskriminasie, entstowwe as wêreldwye openbare items beskou moet word. “Dit moet aan almal beskikbaar gestel word, nie net aan die hoogste bieërs nie.” Ramaphosa wys daarop dat Oos-Asië oor 55% van die bestaande kapasiteit vir entstofproduksie beskik, terwyl Europa en Noord-Amerika in dié stadium oor 40% beskik. Afrika het op sy beurt minder as 5% van die bestaande kapasiteit terwyl baie van hierdie kapasiteit in die geval van ontwikkelende lande onderbenut is. Suid-Afrika is een van slegs vyf lande op die Afrika-vasteland met entstofproduksievermoë. “Hoewel ons genoeg entstofdosisse verkry het om kudde-immuniteit te bereik, sal daar steeds ŉ behoefte aan entstowwe wees. “Daarom berei ons ons voor om die wêreldwye entstofproduksie vir Covid-19 en ander groot siektes te versterk. Bestaande fasiliteite moet herbou word en nuwe kapasiteit gebou word,” sê Ramaphosa. Die president doen ŉ beroep op alle Suid-Afrikaners en veral burgerlike organisasies wat ŉ groot rol tydens die MIV/vigs-pandemie gespeel het, om hierdie poging te ondersteun. “Die burgerlike samelewing speel ŉ kritieke rol in die mobilisering van internasionale steun vir hierdie saak, veral deur internasionale samewerking met eendersdenkende organisasies in ontwikkelde lande.” Ramaphosa sê die idee is om die plaaslike produksie te bespoedig om wyer toegang tot bekostigbare en doeltreffende entstowwe te verseker. Verlede week het die Amerikaanse regering sy steun vir die voorstel aangekondig, wat die huidige onderhandelinge momentum sal gee.